                     UTUMISHI KWA  UMMA NA JAMII  
1.0 TANGULIZI
1.1 Nikiwa Kaimu Mkurugenzi wa Utumishi na Utawala, nilisimamia na kutoa ushauri juu ya sheria na sera mbalimbali za kusimamia na kuendeleza rasilmali watu na utawala; Kuweka mifumo ya kimenejimenti yenye kuwezesha mabadiliko ya kulibadili shirika kutoka katika mfuko wa Akiba na kuwa Mfuko wa Pension. Moja wapo ya sera hizo ni mpango mkakati na maelezo ya kazi na sera ya Mafunzo ambayo iliwawezesha watumishi wa Mfuko kupata mafunzo yaliyohitajika katika mabadiliko ya Shirika; kujiendeleza kielimu na kupata sifa zilizowafanya waendelee na ajira zao.  Nilishiriki katika kushauri juu ya Muundo wa Shirika, Miundo ya Utumishi, mishahara, Sera na kanuni za utumishi ambazo ziliwezesha Mfuko kubadilika na kuondokana na utaratibu wa awali wa kutoa huduma kama mfuko wa Akiba (Provident Fund) kama idara ya Serikali na kuwa Mfuko wa Pensheni unaojiendesha kibiashara kwa maana ya kutoa mafao na huduma bora zaidi kwa wanachama na wananchi. 
1.2 Ushauri juu ya tafsiri ya sheria za utawala na utumishi 

1.2.1 Niliangalia maeneo yaliyokuwa yanachangia kukwamisha ongezeko la tija katika uendeshaji wa Mfuko na kuandaa sera. Aidha sera ziliandaliwa kwa lengo la usimamizi mzuri wa watumishi na kuweka mazingira mazuri ya kufanya kazi.  Baadhi ya sera hizo ni unyanyasaji wa jinsia, afya na usalama kazini, likizo ya uzazi kwa wanaume, utaratibu wa kudhibiti ufisadi na matumizi mabaya ya madaraka, udhibiti wa rushwa na kugushi nyaraka au kumbukumbu; na nyingine.
1.3 Nikiwa Meneja wa Kanda ya Nyanda za Juu Kusini nilitekeleza majukumu yangu ya kusimamia watumishi watano niliokuwa nao kati ya tisa waliotakiwa kuwepo kwenye kanda.  Tulikusanya michango, kuandikisha wanachama na kulipa hundi za wastaafu katika Halmashauri zote za mikoa ya Iringa, Mbeya, Ruvuma, na Rukwa.  Hundi zote zililipwa na kuweza kukwepa changamoto ya wizi na kupotea kwa hundi za walengwa ambayo ilitokea maeneo mengine. Hali hii  ilitokana na utaratibu  wa pamoja tuliojiwekea katika kufanya kazi hii. 
1.4 Nilipata changamoto kubwa katika kusimamia baadhi ya watumishi  walioajiriwa kwani aidha watumishi hao kwa kutegemea kulindwa na wakubwa waliowaajiri; na pengine   uelewa mdogo juu ya mtiririko wa madaraka na uwajibikaji; baadhi ya watumishi pamoja na maelekezo niliyowapa walikaidi na kuvunja sheria. ya matengenezo ya magari, kwa kupeleka magari kwenye gereji za vichochoroni badala ya zile zilizoidhinishwa kwa mujibu wa sheria ya manunuzi ya umma, kulewa hadharani na kudhaliliha utumishi wa umma mbele ya umma. Sikuwa na madaraka ya kuchukua hatua za kinidhamu kama Meneja wa Kanda lakini kutokana na uzoefu mkubwa nilio nao katika fani hii, niliweze kusimamia na kufuata taratibu zote ambazo ziliwezesha ofisi kuchukua hatua za kinidhamu kwa mujibu wa kanuni na taratibu za utumishi. 
Napata faraja kubwa kuweza kusema kwa uhakika kuwa haijapata kutokea kwa wakati wowote ule wa utumishi wangu mtu aliye chini yangu au juu yangu kuharibu kutokana na ushauri wangu au kunitumia katika kuvunja sheria.  Sina kosa lolote ambalo nimefanya na kujitetea kuwa “nilitumwa na bosi wangu”; au “walio chini yangu walinizunguka”. Kwa hili namshukuru sana Mwenyezi Mungu. Nimefanya hivyo kwa kujiamini japo matokeo yake ni kuitwa majina mbalimbali ambayo si rahisi kama kiongozi kuyakwepa. 
2.0 KUJENGA UWEZO WA AKINA MAMA
2.1 Elimu na Ukombozi wa Mwanamke
2.1.1 Elimu ni kigezo cha kumwezesha mwanamke kushiriki kikamilifu katika masuala ya jamii, uchumi, utamaduni na siasa. Aidha; tofauti kubwa iliyopo kati ya wanaume na wanawake imejikita zaidi katika kutokuwepo na fursa sawa katika kupata elimu; na sera ambazo hazitilii maanani mazingira maalum na nafasi ya mwanamke katika jamii.  
Kwa kuamini kuwa watu hasa wanawake ni rasilmali muhimu kujenga  uwezo wa kushiriki kikamilifu katika nyanja zote za maendeleo ni muhimu kwa maendeleo endelevu ya Taifa; nimekuwa nikifanya jitihada za makusudi kusaidia kuelimisha wanawake kila nilipopata fursa hata kwa kiasi kidogo.
2.2 Sera ya Mafunzo 

Sera ya mafunzo imewekwa kwa ajili ya watumishi wote.  Hata hivyo suala la watumishi wa kike lilishughulikiwa kwa utaratibu tofauti hasa ilipotokea kuwa mtumishi yuko katika utaratibu wa majukumu yake ya uzazi. Kila ilipobidi, ratiba ya mafunzo iliweza kubadilishwa ili kumwezesha mtumishi wa kike kuhudhuria mafunzo bila kukosa iwapo ratiba iliyopangwa haikuweza kufuatwa. 
Utaratibu huu uliwezesha watumishi wa kike kuweza kupata fursa sawa ya kushindana na wenzao wanaume na hata kujenga uwezo wa kushiriki katika maamuzi mbalimbali yanayohusu uendeshaji wa Shirika. Watumishi waliokuwa kazini zaidi ya miaka kumi bila kujiendeleza kielimu wanaume kwa wanawake waliendelea kuwepo kazini wakiwa na sifa za elimu ya juu kama Diploma ya juu au degree na hawakuhusika na zoezi la kupunguza watumishi kazini lililofanyika mwanzoni mwa mwaka 2009. Niliweza kulinda ajira za watumishi wapatao ishirini.

 2.3 Uzoefu wangu katika kuelimisha wanawake na Jamii
 Wakati nikifanya kazi Radio Tanzania nilifanya kazi na Mtumishi mwingine msichana aliyekuwa ameajiriwa kwa cheo cha Mhudumu wa Ofisi. Pamoja na kwamba elimu yangu haikuwa kubwa wakati huo; nilimwona yeye kuwa mwenye hali ngumu zaidi yangu na nilisikitishwa kutokana na elimu yake kuwa ndogo na kuwa kazi yake ilikuwa ngumu zaidi.  
Nilijitahidi katika kipindi cha miaka miwili kumshauri, kumpatia vitabu, kumfundisha na kumwezesha kujifunza kazi ya kupiga chapa hadi akafuzu. Kamati ya Ajira Serikalini ilishauriwa na kuidhinisha kumbadilisha kazi kuwa Mpiga Taipu daraja la III.  
Mafanikio yaliyotokana na kitendo hicho ni:-

· Mtumishi aliyehusika aliondokana na adha ya kazi ngumu na kuingia kwenye kazi nyepesi na nadhifu.

· Kipato chake kiliongezeka na aliridhika na kuonekana mwenye furaha zaidi katika ajira yake mpya Mtumishi huyu alipata maendeleo endelevu kwani ameweza kuwa na ajira hadi sasa na ni mtumishi wa kutumainiwa katika kada hiyo. 

· Wasichana wengi walihamasika kujiendeleza kielimu na kupata ujuzi.

2.4 Majengo na mazingira ya kuvuvia katika kutoa elimu

Nilipokuwa Mpwapwa nilijihusisha zaidi na usimamizi wa kazi za utoaji huduma kwa Jamii na Elimu ikiwa mojawapo. Changamoto kubwa ilikuwa ni elimu hasa kwa watoto hasa mtoto wa kike.

Kuna ukweli kuwa mazingira ya kuvutia kwa waalimu pamoja na watoto, yanachangia katika kuinua kiwango cha elimu. Kwa kushirikiana na washauri wa elimu, wazazi na wadau wengine, Halmashauri iliweza  kusimamia ujenzi wa majengo ya kisasa yanayovutia kwa ajili ya madarasa, nyumba za walimu na ofisi. 
Utaratibu huu uliwavutia Walimu kuendelea kufanya kazi katika vijiji vilivyo katika mazingira magumu.

Matokeo ya utaratibu huu ni:-

· Kuongeza idadi ya wanafunzi na walimu shuleni.  
· Kiwango cha elimu kilipanda katika shule zilizoitwa za pembezoni kutokana na miundombuni hafifu. 
· Wazazi na wadau walipata fursa ya kusimamia utendaji wa kazi za walimu na maendeleo ya watoto wao.

· Waalimu walivutiwa na shule za aina hiyo na kuanza kuomba uhamisho kwenda huko.
Tatizo la ada kwa wanafunzi waliochanguliwa kuingia Sekondari lilikuwa kubwa kutokana na hali ya umaskini na kuwa yatima.  Halmashauri ilijitahidi kutenga fedha lakini idadi ya wanafunzi ilikuwa ni kubwa mno. Tulitatua tatizo hili kwa kuomba fedha kutoka kwa wadau na wafadhili mbalimbali na fedha zilizopatikana zilitumika kulipa ada katika shule mbalimbali walizokuwa wanasoma wanafunzi hao.  

Nilitumia uzoefu wangu wa kuwashawishi baadhi ya wanafunzi waliokata tamaa kwenda shuleni kutokana na kuwa vijijini, na kukosa Ndugu au wenyeji pale mjini Mpwapwa. Niliwakaribisha watoto wa aina hiyo nyumbani kuishi nao kwa muda mfupi wakati wakishughulikia kukamilisha taratibu, za kulipiwa ada, nyaraka na kumbukumbu mbalimbali.
Mafanikio yaliyopatikana ni:-

· Kuongeza idadi ya watoto wa familia maskini waliopata elimu ya Sekondari. 

· Kusaidia kuwawezesha watoto hao kutumia vipaji vyao na hatimae kuwa rasilmali muhimu kwa Taifa.

Tuliweka utaratibu wa kuwawezesha wanafunzi wa kike waliopewa uja uzito na kuozwa kurudi shuleni na kuendelea na masomo baada ya kujifungua. Aidha waliowaoza, waliowaoa au kuwapa ujauzito walichukuliwa hatua za kisheria.
3.0. FAIDA YA ELIMU KWA WANAWAKE
3.1 Mchango wa Elimu kwa Afya ya watoto na familia
Mwanamke mwenye elimu kwa mfano anakuwa na watoto wenye afya nzuri kwa kuwa ana ujuzi wa kumlisha chakula bora. Anajua umuhimu wa kumpeleka mtoto clinic na kumpatia huduma ya matibabu na kumpa dawa kwa usahihi kwa kuzingatia maelekezo ya daktari na wala si rahisi kuhangaika kupiga bao kwa waganga wa kienyeji.  Utafiti umeonyesha kuwa mwanamke aliyesoma ana thamani kubwa mara tatu zaidi ya ongezeko la idadi ya madaktrari kwa asilimia moja (Umoja wa Mataifa 1994).

Mwanamke aliyesoma ana uwezo wa kupanga na kuwa na idadi ya watoto ambao anaweza kumudu kuwahudumia.  
3.2 Elimu na ongezeko la ukuaji wa uchumi

Mwanamke mwenye elimu ana uwezo mkubwa wa kuzalisha na kuongeza ukuaji wa pato la taifa. Utafiti uliofanywa na Benki ya Dunia(1996) katika nchi 200 umeonyesha kuwa nchi zilizowekeza katika kuwapatia wanawake elimu ya msingi zinanufaika na ongezeko la tija na ukuaji wa uchumi.
Mwanamke mwenye elimu mara zote anawahimiza watoto wake kusoma kwa bidii na hivyo hupanua wigo wa elimu kwa jamii na vizazi vinavyokuja.
Hali hii inathibitisha usemi wa Mwanafalsafa mmoja wa Ghana aliyesema kwa uhakika kuwa kumwelimisha mwanamke ni kuelimisha Taifa.
3.3 Elimu na Kipato
Elimu na ujuzi wa kitaaluma ndio vigezo vya msingi vinavyoamua aina ya ajira na kiwango cha kipato anachoweza kupata mtu. Aidha; naamini kwamba kuwapatia wanawake elimu kuanzia Msingi hadi Sekondari na hata Chuo Kikuu; au ujuzi wa kazi ndio njia pekee ya kuondoa tofauti kubwa iliyopo kati ya jinsia hizi mbili gender imbalance na pia huwezesha mgawanyo wa rasilmali za Taifa kufanyika kwa haki na usawa wa jinsia.  

4.0 ATHARI YA KUTOKUWA NA ELIMU KWA WANAWAKE
3.1 Ni dhahiri kuwa athari ya kutokuwa na elimu ya Kutosha ni kubwa zaidi kwa wanawake; kuliko ilivyo kwa wanaume; kwani ubaguzi hufanyika mara mbili zaidi. Atatoa mchango hafifu katika malezi ya watoto na familia yake na kuwa na uwezekano wa kuwa na magonjwa, ujinga na umaskini. Atatoa mchango usiotosheleza katika kuchangia ukuaji wa uchumi na baya zaidi atabaguliwa katika kupata ajira yenye kipato.
 Ili kuwakomboa na kuwapa fursa sawa na wanaume:-

· Jamii, Serikali na wadau wa elimu iangalia upya rasilmali, sheria na sera zake na kuelekeza zaidi rasilmali hizo katika kutoa elimu bure kwa wananchi hasa wanawake kuanzia Shule ya Msingi hadi sekondari. 

· Wazazi wasio na uwezo wa kipato wanaoishi vijini na mijini wenye watoto wa kike wapewe ruzuku na Serikali ili waweze kuwasomesha. 

· Serikali iangalie uwezekano wa kuingia ubia na wananchi wenye uwezo, Taasisi za dini, mashirika, na wadau wengine; ili kujenga uwezo wa kutoa huduma ya elimu elimu bora kwa watoto wa tabaka zote. 
4. 0  FURSA YA KUSHIKA MADARAKA NA UWAKILISHI
4.1 Naamini kuwa wanawake wenye uwezo wakipewa fursa na nyadhifa za madaraka wanawezeshwa kushiriki kikamilifu katika kuleta maendeleo kwa kutoa mchango wao kikamilifu.

4.2 Uwezo wa kusimamia miradi ya maendeleo

4.2.1 Nilipoajiriwa katika Ofisi ya Mkuu wa Wilaya Temeke, mojawapo ya kazi ambayo nakumbuka iliniwezesha kujenga uwezo wa kusimamia na kuongoza watumishi zaidi ya 1,500 katika kazi ya usimamizi wa zoezi la sensa ya watu ya mwaka 1988. 
Nilitumia rasilmali zilizokuwepo kufanya kazi hiyo kwa mafanikio. Nilihakikisha wote walihamasika nawalishiriki kufanya kazi yao kikamilifu na kuhakikisha wanalipwa bila kucheleweshwa. 
Mafanikio yaliyopatikana ni:-

· Kufanikisha zoezi la Sensa ya watu katika wilaya hiyo. 
· Hali hii ilisaidia kuepusha migomo na malalamiko. 

· Kuepusha usumbufu na kujenga imani yao kwa seraikali na kuongeza ari ya kazi.
4.3 Ugawaji wa bidhaa adimu

4.3.1 Nilifanya kazi ya kuwapatia wananchi vibali vya kununua bidhaa adimu k.m. vyakula mchele, sukari, bia, cement na bati.    
4.3.2 Niliamini kuwa wanawake ndio wahimili wa familia na suala la uhakika wa kupata chakula kwa ajili ya familia linawagusa zaidi wao. 

4.3.3 Mwanamke anapokosa uwezo wa kuipatia familia yake chakula wakati wa uhaba wa chakula au hata uwezo wa kununua chakula kwa ajili ya kulisha familia yake anaongezewa hali ya kubaguliwa na kudhalilishwa zaidi (ATLAS 1997). Kumwezesha Mwanamke kuwa na uhakika wa chakula kwa familia yake ni ukombozi kwani humfanya kuwa mtu wa kutegemewa, na humwondolea karaha ya kudhalilishwa na ugomvi unaoweza kutokea iwapo mumewe na watoto wana njaa. 
Katika kutekeleza wajibu huu, mazingira ya maisha ya kina mama ambao wana majukumu mchanganyiko katika jamii yalitiliwa maanani katika kutoa huduma hii.  Nilipanga utaratibu wa kuwapatia bidhaa hizo mapema zaidi na kwa kiwango cha kutosha ili waweze kurudi nyumbani na kutoa huduma nyingine kwa familia zao.  
Matokeo ya jitihada hizi ni:-

· Kuchangia katika kujenga familia zenye amani na heshima kwa mwanamke.

          4.4 Uwakilishi wa wafanyakazi 
4.1 Nikiwa Kaimu Mkurugenzi wa Fedha na Utawala, TUMITAA Watumishi wenzangu walinichagua kuwa Katibu wa Chama cha Wafanyakazi wakati huo OTTU na hatimae kuwa mwakilishi wao kwenye Kamati ya Ajira Serikalini KAMUS. (wengi wanashindwa kuelewa inakuwaje mtu anayemwakikisha mwajiri anaweza pia kufanya kazi ya kuwakilisha  wafanyakazi). Kwa upande wangu nilifanya vizuri na hali hiyo na ilinijengea kumbukumbu nzuri ya utumishi wangu. 
4.2  Sera ya Huduma na haki kwa wengine kwanza

Katika kufanya kazi kama kiongozi mara nyingi nimekuwa nikiwafikiria wengine kwanza.  Jambo hili linanifanya kuona kama kazi ya uongozi kuwa ni utumishi kwa umma usio na manufaa makubwa kwangu binafsi.  Mfano nilipokuwa Kaimu Mkurugenzi wa Utawala na Fedha Tume ya Utumishi wa Serikali za Mitaa nilijifuta kwenye orodha ya kupata mkopo wa jokofu na badala yake nilimpatia fursa hiyo mtumishi mwenzangu aliyekuwa anahitaji zaidi kutokana na hali ya afya yake ili aweze kuitumia kwa ajili ya kuhifadhi kwa usalama dawa zake.

Aliponieleza tatizo lake, niliona nina wajibu wa kuchukua hatua hiyo ili ninusuru afya yake. Matokeo ya uamuzi huu ni kwamba:-

· Tulijenga mahusiano na mazuri ya kama watumishi.

Niliweza kushauri na kushawishi Menejimenti juu ya masuala mbali mbali ya kisheria ya watumishi na kuwezesha kupatikana kwa urahisi haki zao za kiutumishi. 
Niliendelea na mahusiano mazuri na watumishi viongozi wengine, serikali na wananchi hata nilipokuwa Mkurugenzi Mtendaji. 
4.4 Kumwezesha Mwanamke Kiuchumi
4.4.1 Ili mwanamke aweze kumudu majukumu yake ya malezi na uzazi (Reproduction), uzalishaji mali (Production), na kushiriki na kutoa mchango wake katika Jamii (Community participation), anahitaji kuwezeshwa kiuchumi.  

Mwanamke anahitaji, kazi ya kumpatia kipato, nyumba bora ya kulala ardhi, mitaji au rasilmali nyingine ambazo zitamwezesha kupata kipato.

4.4.2. Nilipoelezwa Changamoto ya kubomoka nyumba ya Mama mmoja mzee, mjane, ambaye alifiwa na binti yake na kumwachia wajukuu watano kuwalea; watoto yatima watatu wakiwa wadogo darasa la 1 -4 na la 7 na mwingine Kidato cha nne. Nilikwenda kumtembelea.  

4.4.3 Pamoja na kwamba hapakuwa na fedha zilizotengwa kwa kazi hiyo; niliweza kutatua tatizo hilo kwa kuhamasisha michango kutoka kwa akina mama wenye kipato cha wastani na jamii na tulifanikiwa kujenga upya nyumba ya mama huyo kwa kutumia kikosi cha Ujenzi cha Halmashauri na kumwezesha mama huyo kuishi kwa heshima katika nyumba yake yeye na wajukuu zake. 

 Nilipohamishwa kwenda Sumbawanga ilijitokeza haja ya kumsaidia mama huyu katika Halmashauri ya Wilaya ya Mpwapwa ili kumwezesha angalau kupunguza athari kubwa ya ugumu wa maisha yake kwa kumwezesha kuwa na kipato angalau kidogo. 
4.4.4 Nilitumia kiwanja nilichogawiwa na Halmashauri kwa ajili ya kujenga sehemu ya biashara ndogondogo sokoni (isingekuwa rahisi kwake kupata kama mama, mzee na maskini! mimi nilipewa sikukitumia na huenda isingekuwa haja ya mama huyo ningekirudisha agawiwe mtu mwingine . Nililazimika kutumia fedha zangu binafsi kujenga kibanda hicho na hatimae kumkabidhi yeye pamoja na vifaa vyote vya kuanzia biashara ya kupika na kuuza chakula sokoni ili aweze kuendelea kuhudumia familia yake.
4.4.5  Nilipokuwa mshiriki na Mweka Hazina wa Jumuia ndogondogo ya Kikristu ya Bikira Maria wa Lurdi; na Mwenyekiti wa akina mama;  Nilishirikiana na wanajumuia hiyo na kuwashawishi kumsaidia mwanajumuia mwenzetu Mama Mzee na mjane kuezeka nyumba yake iliyobomoka  kwa bati.  
Hali hii ilisaidia kuboresha maisha ya mama huyu pamoja na waliokuwa wanamtegemea. 
4.4.6 Katika Halmashauri ya Mji wa Sumbawanga nilimwezesha Mama mmoja aliyetelekezwa na mumewe kwa kumpatia fedha kutoka mfukoni mwangu kwa ajili ya kuanzisha mradi wa kufuga nguruwe ili aweze kujihudumia yeye na watoto wake waliokuwa wakisoma.
4.5   Kuwaendeleza Wafanyakazi na wanawake Kiutumishi

4.5.1 Nilipokuwa Tume ya Utumishi wa Serikali za mitaa nilishughulikia ajira za Watumishi Serikali za Mitaa Walioko kwenye Halmashauri katika nchi nzima. 
Niligundua kuwa walikuwepo watumishi; wengi wao wanawake walioshindikana kuthibitishwa kazini au kupandishwa vyeo kwa vile waliajiriwa kwa mara ya kwanza wakati wa Madaraka Mikoani.  

Kutokana na kutokujua utaratibu wa kujaza fomu za kuchagua kujiunga na Serikali za mitaa wengi wao walijikuta wakikaa miaka mingi bila kuthibitishwa kazini wala kupandishwa vyeo.  Watumishi hao ni wa kada za afya, Manesi, Waangalizi wa Ofisi, Waalimu, Makatibu Mahsusi, Maafisa Biashara, Maafisa Utumishi, na Maafisa Maendeleo ya jamii, Maafisa Ushirika,  Madaktari, Maafisa Afya na wengine.  
4.5.2 Niliandaa mapendekezo, kushawishi na kufanikisha zoezi la kuwathibitisha na kuwapandisha vyeo watumishi wa kada hizo. 
4.5.3 Aidha; kutokana na baadhi ya kada hizi kuwa na watumishi wengi wanawake, iliwezekana hata kupendekeza wateuliwe kushika madaraka ya Ukuu wa Idara na Wakurugenzi Watendaji.

Mafanikio yaliyotokana na kazi hii ni:- 

· Kuwawezesha watumishi hawa kupata haki zao za kiutumishi k.m. kupandishwa vyeo na kuongeza vipato vyao.

· Watumishi hawa walipata fursa ya kutoa mchango wao kwa jamii kwa ufanisi na kujiamini zaidi.

· Watumishi wanawake walihamasishwa na kutiwa moyo kuomba na kukubali madaraka ya Ukurugenzi wa Halmashauri.
· Idadi ya viongozi wanawake katika Serikali za Mitaa kuongezeka.
4.6   Kumwezesha Mwanamke kwa Kuboresha Huduma za Jamii 
4.6.1 Naamini athari ya kutokuwepo kwa huduma bora za jamii huenda moja kwa moja na ni kubwa zaidi kwa akina mama na watoto, na baadae familia na jamii nzima. 
4.6.2 Kama mtendaji Mkuu wa Halmashauri nilishirikiana na wakuu wa Idara kuhakikisha kuwa fedha kidogo za Matumizi ya kawaida OC zilizoletwa na Serikali kwa ajili ya Idara za Elimu, Maji, Kilimo, Ujenzi wa barabara, na Afya zilielekezwa moja kwa moja kwenye huduma hizo.
Utaratibu huu uliwawezesha:-

· Wakuu wa Idara kutekeleza wajibu wao wa kuimarisha huduma za jamii.

· Kufanya kazi zao kwa urahisi na kutumia taaluma zao ipasavyo kutoa huduma bora kwa jamii hasa wanawake. 
4.7 Kumwezesha mwanamke katika kupanga na kutekeleza miradi ya maendeleo

Ushirikishwaji wa Jamii hasa wanawake katika kupanga na kutekeleza miradi ya maendeleo ni mkakati mahsusi wa kuongeza kasi ya maendeleo endelevu Sustainable development.  

4.7.1  Kwa kushirikiana na wafadhili wa Water Aid na Benki ya Dunia  wananchi walishirikishwa katika miradi ya Maji na Afya.  Iliwekwa sera ya ushirikishaji wa wanawake na ilisisitiza idadi ya wanawake wajumbe katika kamati za afya na maji kuwa nusu au zaidi ya wajumbe wote. 

Mafanikio yaliyotokana na utaratibu huu ni:

· Kuwapa wanawake fursa ya kupanga na kusimamia miradi ya afya na maji kama mali yao na kuhakikisha kuwa inakuwa endelevu.

· Hali ya maisha ya akina mama iliboreshwa .

· Walikuwa na kauli na uwezo juu ya mustakabali wa hali yao ya maisha na kuamua kutatua kero za maji na afya zilizokuwa zinawakabili. 
5.0
MAPATO YA HALMASHAURI
5.1 Nilipokuwa Mkurugenzi wa Mji Sumbawanga; kazi kubwa ilikuwa kujenga uwezo wa kiuchumi katika Halmashauri. Hii ni kutokana na kutambua na kuamini kuwa pamoja na uwezo wa elimu na madaraka, bado rasilmali nyingine muhimu kama fedha na watumishi wenye moyo na motisha ya kufanya kazi ya kutoa huduma kwa wananchi zinahitajika.
5.1 Nilishirikiana na viongozi na watumishi wenzangu kufanya mabadiliko ya uendeshaji wa kiholela na  na kuhakikisha taratibu za Viongozi na watendaji wasio waadilifu kuchukua fedha moja kwa moja kutoka kwenye vyanzo vya mapato na kutumia bila kuweka benki unasitishwa, na kanuni na sheria za usimamizi wa fedha za Halmashauri zinafuatwa. 

5.2 Nilipata changamoto kubwa kutumikia umma wa watu wa Sumbawanga. nilipotakiwa kutoa maelezo juu ya fedha za barabara zilizotumiwa vibaya kabla sijahamishiwa Halmashauri ya Mji wa Sumbawanga.   Niliifanyia kazi na kutoa taarifa kwenye Baraza la Madiwani.  Bahati mbaya baadhi ya wahusika walikuwa ni viongozi wakuu wa Halmashauri hivyo walitumia madaraka yao kujaribu kunifukuza kazi.  Serikali Wananchi, wafanyakazi, vyama vya wafanyakazi, na wadau wote wa maendeleo walikataa na kuishauri Serikali kuchukua hatua dhidi ya wahusika.  Tume iliundwa kuchunguza na matokeo yake Serikali iliingilia kuwa jumla ya shillingi 82,000,000/= za barabara zilizotumika  kwa matumizi ya kawaida ya kulipa posho zirudishwe na badala yake zielekezwe kwenye mradi wa barabara kama ilivyokusudiwa. Matokeo yake ni:-
· Viongozi wa kisiasa waliohusika walimaliza muda wao bila kiinua mgongo kwa kuwa fedha zao zilitumika kurejesha fedha za barabara walizotumia.

· Watendaji wa Halmashauri waliohusika na ubadhilifu huo walisimamishwa kazi na kupelekwa mahakamani.

· Katika Uchaguzi Mkuu uliofuata zaidi ya nusu ya madiwani hasa wale waliohusika na kashfa hiyo walishindwa uchaguzi.

· Aliyekuwa Mwenyekiti wa Halmashauri ambaye pia alikuwa katibu mwenezi wa CCM Mkoa alipita lakini alishindwa katika kura ya kuchaguliwa kuwa Mwenyekiti wa Halmashauri.

· Alifanya kazi ya  Udiwani kwa muda wa miezi sita tu akaamua kujiuzulu mwenyewe na kuingia kwenye chama kingine cha siasa.

· Mradi wa elimu ya sekondari kwa wasichana uliofadhiliwa na Benki ya Dunia na kusitishwa na wafadhili kutokana na ubadhilifu ulifufuliwa. 
· Shirika la Misaada la Japan  lilishawishiwa kufufua mradi wa Elimu na barabara iliyositishwa hivyo kufanikisha ujenzi wa shule mbili za Sekondari zilizokuwa zimekwama; pamoja na kujenga mifereji imara ya maji katika barabara za Mjini Sumbawanga. 

· Binafsi nilijenga mahusiano ya karibu nay a undugu na wananchi wa Sumbawanga kwani walisimama imara kuhakikisha haki inatendeka.  Mpaka sasa ninayo hisia nzuri sana na watu wa Sumbawanga.  Ukiondoa Rombo nilikozaliwa Sumbawanga ni eneo la pili linaloweza kuwa nyumbani kwangu.
5.2.1 Nilihakikisha kila ilipowezekana Waalimu walipewa haki sawa na watumishi wengine wa Halmashauri.  Walimu walipatiwa fursa za matibabu, malipo ya likizo na mikopo midogomidogo kama ilivyokuwa kwa watumishi wengine.

5.2.2 Mishahara ya watumishi ambayo ilikuwa nyuma kwa miezi minne na ile ya walimu ambayo ilikuwa inaletwa kila mwezi ililipwa kwa wakati.

          Mafanikio yaliyopatikana ni:

· Halmashauri lilimudu utekelezaji wa miradi na utoaji wa huduma mbalimbali kama elimu, afya, barabara mikopo/mitaji ya biashara kwa akina mama na vijana.
· Halmashauri ililipa mishahara ya Watumishi kwa wakati na kusaidiwa pale walipokuwa na mahitaji ya mikopo midogo na hivyo kujenga ari ya kufanya kazi na kutoa huduma bora kwa wananchi. 

· Makato ya kisheria kama vile mafao ya kustaafu kama LAPF, Bima za watumishi, WADU na mifuko ya kuweka na kukopa ya watumishi wa kada mbalimbali yalilipwa.
· Kujenga uhalali na imani ya wananchi na kujenga ari ya kulipa kodi.  Halmashauri iliweza kukusanya mapato katika vyanzo vyote kutokana na matokeo mazuri yaliyoonekana. 

· Kupata fedha za wafadhili kwa ajili ya kutengeneza barabara na miradi ya elimu.
· Chama cha Mapinduzi kiliwezeshwa kushindana na vyama vingine na kupata ushindi na ridhaa ya kuongoza katika kata zote za Mjini na Jimbo la Sumbawanga Mjini.
6.0 HUDUMA KWA JAMII
6.1 Nikiwa mkazi wa eneo la Yombo Vituka nilishirikiana na wenzangu na kuunda Kamati ya Maendeleo ya Yombo Vituka inayoshughulikia huduma na maendeleo ya eneo hilo. Katika nafasi yangu kama Mwenyekiti wa Kamati ya Maji katika eneo hilo niliwasiliana na wataalamu wa maji ambao walitusaidia kufanya utafiti na kupata ufumbuzi wa tatizo la upatikanaji wa maji katika eneo la Yombo Vituka. 

6.2 Kwa kushirikiana na akina mama wa eneo hilo tulianzisha kikundi cha akina mama Vituka women Association kwa nia ya kusaidiana mikopo kwa ajili ya kujiwezesha kujiajiri katika miradi midogo na biashara zenye kuingiza kipato. Katika nafasi yangu kama Katibu nilisaidia kuandaa Katiba ya Kikundi hicho na kukisajili kisheria. 
6.3  Mara kadhaa, nilitumia gari yangu ndogo kutoa huduma ya kuwapeleka hospitali wakinamama wajawazito waliokuwa wanakwenda kujifungua.  Aidha huduma hii ilitolewa pia kwa wagonjwa wengine wanaume kwa wanawake waliohitaji masaada kutokana na kuzidiwa ugonjwa nyakati za usiku.

6.4 Majirani ambao hawakuwa na uwezo wa kuchimba visima ambao wengi ni kina mama kuchota maji katika kisima changu nilichotengeneza kwa ajili ya matumizi ya maji nyumbani.
6.5 Nilisomesha watoto sita wa kike ambao watatu ni yatima na wawili walitoka katika familia zenye ugumu wa maisha.  Watoto hao wa jamaa, jirani zangu waliopo Dar es Salaam, Yombo Vituka Rombo, na Dodoma.  Wawili walifuzu a kuajiriwa.  Wanne wanaendelea na masomo  

Nilipokwenda Iringa mwaka 2006 nilipata watoto wawili wa kiume   ambao nawasomesha shule ya msingi wakiwa kwao na watamaliza darasa la saba mwaka huu.  
6.6 Nikiwa mshiriki wa Jumuia ya Mtakatifu Isabela Dodoma nilishirikiana na jirani zangu kuchangia kusaidia akina mama wenye matatizo ya ugonjwa, maskini, wajane na watoto yatima walioathirika na ukimwi kwa huduma za chakula, dawa na mahitaji mbalimbali.  
Aidha; nashirikiana na akina mama wengine jirani na tunasaidiana katika michango ya shughuli za ugonjwa harusi, na mikopo kwa biashara ndogondogo zenye kuingiza kipato kwa akina mama.
6.7 Nikiwa Mwenyekiti wa Christian Professionals of Tanzania CPT Jimbo la Dodoma nilichangia mchango wangu binafsi wa vyerehani na vitabu kwa shule ya wasichana ya Upendo ya Jimbo inayotoa mafunzo ya ujuzi wa ushonaji. 
6.8 Kwa kushirikiana na wana CPT wengine tumehamasisha wajumbe na wadau mbalimbali kuchangia wodi ya akina mama wajawazito ya Chikande na kuwapatia huduma ya magodoro, vyakula, nguo na mahitaji mengine madogomadogo.
6.9 Mwaka 2008 nilishirikiana na wazazi wa Kata ya Nanjara kahe kufanya harambee ya kuchangia ujenzi wa Sekondari ya Urauri.

6.10 Septemba mwaka 2009 nilishirikiana na wazazi wa shule ya Msingi Kirongo Chini kuchangisha fedha kwa ajili ya ujenzi wa vyoo vyote vya shule. Kitendo hiki kilisababisha wanafunzi kuendelea na masomo na kuepuka kufungiwa shule.  Nilipewa ulezi wa shule hiyo.

7.0 UMUHIMU WA MAELEZO HAYA
Matukio haya ni madogo sana na hayakustahili kuandikwa hapa lakini kwa lengo la kutoa ujumbe kwa jamii; yana maana.  Naamini kuwa kwa nafasi yoyote aliyonayo; mtu anaweza kuchangia kwa kadiri ya kiwango anachoweza kuleta faraja na nafuu kwa mtu au kundi la watu, kwani kidogokidogo hujaza kibaba. Iwapo kila mtu katika jamii ataweza kufanya mambo madogomadogo kwa uwezo wowote alio nao, basi hali ya maisha ya Jamii yetu inaweza kubadilika kwa kasi kubwa zaidi.  
· Vitendo hivi vimesaidia kupunguza makali ya umaskini na matatizo mbalimbali na kutuwezesha kuishi kwa upendo ushirikiano na amani. 
8.0 CHANGAMOTO KATIKA MAISHA YA UTUMISHI

8.1 Nilipohamishiwa katika Mfuko wa Pensheni sikuweza kueleweka japokuwa uwepo kwangu kwenye mfuko makao Makuu kulileta mabadiliko katika Menejimenti na usimamizi wa watumishi    Historia ya utumishi wangu  na utendaji wa aina niliyoelezea ilizua hofu na hisia za kutokuaminika na uongozi wa Mfuko. Historia ilijirudia tena Nilipoitwa mwaka 2003 na kupigiwa kura 73 kati ya themanini na mbili na baraza kuu la Chama cha Wafanyakazi wa Serikali za Mitaa, nikiwa Kaimu Mkurugenzi wa Utumishi na Utawala.

Nilichaguliwa na chama changu cha Wafanyakazi wa Serikali za Mitaa kugombea nafasi ya Kiti cha wafanyakazi Bungeni.  Tuligombea wanawake 9 akiwemo Mheshimiwa Margaret Sita.  Katika kura 125 zilizopigwa, nilipata kura 33 Mheshimiwa Sita alipata kura sitini. Wagombea  wengine waliofuatia walipata kura 14, ,4, 3, 3,3,3 2 na 0.  na baadaye kuchaguli
Katika uchaguzi Mkuu wa vyama vya Wafanyakazi uliofanyika Agusti 2006  nilichaguliwa kuwa Makamu wa Rais wa Shirikisho la vyama vya Wafanyakazi wa Tanzania.  

Katika kufanya haya nilikutana na changamoto mbalimbali katika ngazi mbalimbali lakini namshukuru Mungu ninaendelea kutumikia umma katika utumishi wa Serikali.  
9.0 MAPENDEKEZO
Ili kujenga uwezo wa kujikimu kimaisha akina mama, pamoja na watoto wa, wazee, walemavu na yatima:-

· Nashauri jitihada za serikali kuimarisha mifuko ya hifadhi ya Jamii ziharakishwe ili uweze kupanua wigo wa huduma ya hifadhi ya jamii kwa ajili ya kuwahudumia makundi ya wakulima na wafugaji wazee, maskini 
· Wananchi wenye uwezo washawishiwe na kujengewa mazingira ili waanzishe vikundi vya hifadhi ya jamii katika ngazi ya jamii walipo ili kusaidiana katika majanga na uzee.
· Wananchi wenye uwezo, mashirika mbalimbali yawezeshwe kusaidia makundi ya watu wenye hali ngumu katika jamii.
· mipango na mgawanyo wa rasilmali za Taifa na kuelekeza zaidi rasilmali hizo katika kutoa elimu na ujuzi kwa wanachi wake 
·  kuanzia Shule ya Msingi; sekondari na elimu ya juu kama nyenzo muhimu ya kuwakomboa wanawake na kuwapa fursa sawa na wanaume.
· Wafanyakazi waliopo kazini katika sekta zote hasa zile za huduma kwa Umma wapewe mafunzo ya kutosha kuwawezesha kubadilika na kufanya kazi kwa mujibu wa mfumo wa sasa wa uongozi wa umma the New Public Management unaosisitiza ushindani wa kibiashara katika kutoa huduma bora kwa umma.
· Wafanyakazi; hasa Wafanyakazi wanawake, wapatiwe elimu ya jinsia ili waweze kumudu majukumu yao sawa na wanaume. 
·  ILO na WHO washirikiane kutoa tamko kwa mataifa kukubali kuingia mkataba wa kuwataka waajiri wawekezaji na vyama vya wafanyakazi kuzitaka Taasisi binafsi, Taasisi za umma, Serikali, wawekezaji na hata watu binafsi wanaoajiri, kufanya mabadiliko ili katika taasisi zao ili kuweka nafasi ya mwanamke na mtoto kuwawezesha wanawake kutekeleza majukumu yao ya uzalishaji na yale ya kulea watoto kwa wakati wakiwa kazini kwa kuweka vyumba vya kunyonyeshea watoto wachanga ili kuondoa hofu ya watoto kuathirika kiafya na kimalezi pale wakinamama wanapokuwa kazini kwa muda mrefu.
· Sheria za kibaguzi, zinazokandamiza au kumnyima fursa mtoto wa kike kama vile sheria ya elimu iangaliwe upya ili watoto wa kike wanaopata ujauzito wasifukuzwe shule bali waruhusiwe kuendele na masomo baada ya kujifungua. 
· Miundo mbinu ya kulinda usalama wa watoto wa kike kama mabweni au nyumba za malezi ijengwe katika shule za sekondari ili kuwaepusha na janga la kupata mamba wakiwa wanaendelea na masomo. 
· Wazazi maskini wanaoishi vijini na mijini wenye watoto wa kike wapewe ruzuku na Serikali ili waweze kuwasomesha badala ya kuwaachia wazazi maskini ambao kwa hali iliyopo wanabaguliwa.
· Serikali iiangalie  uwezekano wa kuingia ubia na Taasisi za kidini, na Taasisi za jamii kuwapa mkataba wa kutoa elimu katika shule za msingi za wananchi/serikali, utaratibu huu utatoa fursa ya kunufaika na ujuzi wa wananchi waliosomea ualimu, ambao hawajaajiriwa na uzoefu wa waalimu wastaafu (Maskini 2001:35).
· Waalimu Wakuu wawezeshwe kwa kupewa elimu na ujuzi wa kusimamia mikataba na kutoa huduma ya elimu kibiashara ili kuboresha elimu katika shule za wananchi/serikali kujengea uwezo wa kutoa elimu bora kwa watoto wote wa tabaka mbalimbali.
· Jitihada za serikali kuimarisha mifuko ya hifadhi ya Jamii kwa ajili ya kuwahudumia wazee yatima, maskini wasio na uwezo wa kulipia elimu na afya zifanyike.
· Ili kuongeza ajira na kuchangia ukuaji wa uchumi, serikali ichukue hatua za makusudi kuweka sera inayotoa upendeleo wa waziwazi kuendeleza viwanda vya humu nchini (world Bank 1996).  Hatua hii ni muhimu katika kudhibiti uingizaji wa bidhaa kutoka nje wakati bidhaa hizohizo zinatengenezwa na viwanda vya ndani.
· Serikali itoe ruzuku kwa ajili ya mitaji ya uwekezaji katika viwanda vidogo, kilimo, mifugo, Biashara na kuangalia njia ya kuwashirikisha wanawake katika kupata mikopo hii ili kupunguza tatizo la ajira.
· Serikali itoe nafuu ya kodi kwa bidhaa muhimu zinazoingizwa ndani ya nchi kwa ajili ya umuhimu wake katika kusukuma maendeleo na ukuaji wa viwanda.
.

